Dit het nie ’n breinchirurg geverg om uit te pluis dat hy sy paaltjie ’n paar keer in die eerste drie toetse teen Engeland weggesmyt het nie, erken Quinton de Kock.
Hy is die voorste Protea-lopiemaker, en tweede algeheel in die reeks naas Ben Stokes, met 265 lopies in ses beurte teen ’n gemiddeld van 44.16. Tog het hy swak houe, veral in Kaapstad, gespeel om sy paaltjie prys te gee. Dit het Suid-Afrika duur te staan gekom.
Vanweë die SA kolflys se gesukkel, is die Proteas met 1-2 in die reeks agter en moet hulle die vierde toets, wat Vrydag in Johannesburg begin, wen om die reeks te red.
Voordat Suid-Afrika egter enigsins daaraan kan dink, sal die kolwers moet verbeter. De Kock se 95 lopies in die eerste beurt van die eerste toets in Centurion, was die hoogste telling deur ’n Protea in die reeks tot dusver.
“Die kolwers verstaan wat hulle moet doen. Baie keer vergeet ouens dalk dat jy liewer volgens die situasie van die wedstryd moet speel, as net teen die bouler,” sê De Kock.
Hy het onder skoot gekom vir die argelose wyse waarop hy met tye sy paaltjie wegsmyt, maar konsentreer nie op die kritiek nie, sê De Kock.
Hy is as die nuwe eendagkaptein aangewys, maar sal dié week slegs sy beste doen om die toetskaptein, Faf du Plessis, by te staan.